**Децата на Девня станаха агенти на промяната за Световния ден на околната среда**

**„Девня Цимент” АД** за пореден път отбелязва Световния ден на околната среда - 5 юни, заедно с деца от местните училища, представители на **Община Девня** и **РИОСВ-Варна и ДПП „Златни пясъци“**.

**„Дивото зове за живот”** бемотото на Програмата за опазване на околната среда на ООН за 2016 г. Темата се фокусира върху бракониерството и незаконната търговия с диви животни, които водят до застрашаване на множество животински и растителни видове.

**Тридесет деца от СОУ „Васил Левски” и ОУ „Св. Св. Кирил и Методий”, гр.  Девня** участваха в еко образователно събитие за повишаване на осведомеността, което се проведе в **Природен парк Златни Пясъци**, с любезното домакинство на ръководството и персонала на Парка. Децата имаха възможност да наблюдават записи от т.нар. [видеокапани](http://www.parkzlatnipiasaci.com/?page_id=658&lang=bg) - кратки клипчета с диви животни заснети в естествената им среда, да направят обиколка „Песента на гората” - интерактивен маршрут представящ по интересен начин птичето царство, както и да участват в урок на открито в „горската класна стая”. Запознаха се с истински горски инспектори от **Изпълнителна агенция по горите**, които им разказаха интересни случки от своя опит, показаха им белезниците, с които задържат нарушителите и пуснаха сирената на специализирания си автомобил.

**Българската мрежа на Глобалния договор на ООН** с помощта на **Българската минно-геоложка камара** и експертния партньор **сдружение „Зелени Балкани"** разработиха и любезно предоставиха комуникационните материали – визии за тениски, плакати и брошури. Чрез тях децата ще имат възможност да се запознаят с някои от най-уязвимите животни в България, които са застрашени от посегателства на бракониерите или са сред желаните екзотични живи подаръци. Също така ще разберат как да избегнат тези рискове, да защитят природата, да опазят редки, застрашени и уязвими видове.

**В края на деня, всяко дете си тръгна с мисия – да бъде посланик на промяната!**







